Keywords

Summary



Keywords

1. Davčne določbe – Notranja obdavčenja – Prepoved diskriminacije med uvoženimi proizvodi in podobnimi domačimi proizvodi – Podobni proizvodi – Pojem – Rabljeni avtomobili, prisotni na trgu države članice, in uvoženi rabljeni avtomobili, ki so istega tipa, imajo enake lastnosti in so enako obrabljeni – Vključitev

(člen 110 PDEU)

2. Davčne določbe – Notranja obdavčenja – Dajatev za rabljene avtomobile, ki so bili uvoženi ob prvi registraciji v državi članici, in vozila, ki so že bila registrirana v navedeni državi članici ob prvem prenosu lastninske pravice na teh vozilih v tej državi članici – Dopustnost – Oprostitev že registriranih vozil, za katere je bilo treba plačati prej veljavno dajatev, za katero je bilo razsojeno, da ni v skladu s pravom Unije – Nedopustnost

(člen 110 PDEU)

3. Vprašanja za predhodno odločanje – Razlaga – Časovni učinek razlagalne sodbe – Retroaktivni učinek – Omejitev s strani Sodišča – Pogoji – Pomen finančnih posledic sodbe za zadevno državo članico – Neodločilno merilo

(člen 267 PDEU)

Summary

1. Glej besedilo odločbe.

(Glej točki 30 in 31.)

2. Člen 110 PDEU je treba razlagati tako, da ne nasprotuje temu, da država članica uvede dajatev na motorna vozila, ki jo je za uvožena rabljena vozila treba plačati ob njihovi prvi registraciji v tej državi članici, za vozila, ki so v navedeni državi že registrirana, pa ob prvem prenosu lastninske pravice na njih v tej državi.

Taka ureditev obdavčenja je kar zadeva konkurenco med rabljenimi motornimi vozili iz drugih držav članic in enakovrstnimi domačimi vozili, ki so v zadevni državi članici že bila registrirana brez plačila ustrezne dajatve, namreč nevtralna.

Vendar je treba člen 110 PDEU razlagati tako, da nasprotuje temu, da navedena država članica te dajatve oprosti že registrirana vozila, za katera je bila plačana prej veljavna dajatev, v zvezi s katero je bilo razsojeno, da ni skladna s pravom Unije.

Taka oprostitev namreč ne more nadomestiti vračila te dajatve z obrestmi.

Poleg tega se zaradi take oprostitve zadevna dajatev ne plača za prvi prenos lastninske pravice na domačih rabljenih motornih vozilih, registriranih v zadevni državi članici v času, ko se je uporabljala prej veljavna dajatev, za katero je bilo presojeno, da ni v skladu s pravom Unije, medtem ko se je zadevna dajatev brez razlike pobirala ob registraciji enakovrstnih vozil iz drugih držav članic v tej državi članici. Z navedeno oprostitvijo se tako daje prednost prodaji domačih rabljenih vozil in se odvrača od uvoza enakovrstnih vozil.

Poleg tega se znesek dajatve, pobrane ob registraciji motornega vozila, prišteje k vrednosti tega vozila. Če je vozilo, ki je v zadevni državi članici registrirano ob plačilu dajatve, nato v tej državi članici prodano kot rabljeno vozilo, njegova tržna vrednost zajema preostali znesek dajatve, ki se plača ob registraciji. Če znesek dajatve, ki se plača ob registraciji in ki jo je treba plačati za uvoženo rabljeno vozilo, ki je istega tipa, ima enake lastnosti in je enako obrabljeno, presega navedeni preostali znesek, je podana kršitev člena 110 PDEU. Ta različna fiskalna obremenitev namreč pomeni nevarnost, da bi se dajala prednost prodaji domačih rabljenih vozil in da bi se tako odvračalo od uvoza enakovrstnih vozil.

Znesek prej veljavne dajatve, za katero je bilo razsojeno, da ni v skladu s pravom Unije, in ki je bila pobrana ob registraciji domačih rabljenih motornih vozil, pa je treba povrniti z obrestmi, tako da se vzpostavi položaj pred pobiranjem tega zneska, za katerega je treba šteti, da ni več prištet k tržni vrednosti teh vozil. Preostali znesek te dajatve, prištet k vrednosti domačih rabljenih vozil, registriranih v zgoraj navedenem obdobju, je zato enak nič in je torej nujno nižji od dajatve, ki se plača ob registraciji in ki jo je treba plačati za uvoženo rabljeno vozilo, ki je istega tipa, ima enake lastnosti in je enako obrabljeno. Tak položaj ni v skladu s členom 110 PDEU.

(Glej točke 43, od 47 do 51 in izrek.)

3. Glej besedilo odločbe.

(Glej točke od 53 do 57.)